Vier vas oor dwelms in kar | Netwerk24
Vier vas oor dwelms in kar
24 Februarie 2020 06:05
Volgens Moorreesburg-polisiewoord­voerder, sers. Nicolette Visagie, het hulle inligting ontvang oor 'n Toyota Avanza wat van Piketberg onderweg is Kaap toe om dwelms te gaan haal. Later dieselfde dag is die betrokke voertuig in Piketbergweg in Moorreesburg deur lede van die Moorreesburg-polisie raakgesien en voorgekeer. Die bestuurder is vir sy rybewys gevra wat hy nie kon toon nie. Die motor met vier insittendes – twee mans en twee vroue –is deursoek.
'n Sak met dagga is in die voertuig gekry. By nadere ondersoek is tik ook in een van die vroue se besit gevind. Die geskatte waarde van die tik beloop R12 500 en die dagga R2 700.
Die vier verdagtes, onderskeidelik 18, 35, 36 en 63 jaar oud, is almal in hegtenis geneem en het die volgende dag (14 Februarie) in die Moorreesburg-landdroshof op aanklag van handel in dwelms verskyn.
Die Milnerton-klusterbevelvoerder, genl. Aneeqah Jordaan, en die Moorreesburg-stasiebevelvoerder, lt.kol. Bertus Conradie, het die polisiebeamptes vir hul goeie werk geprys.